
Előterhelés és ponthibák szerepe diszlokációlavinákban

Az emberiség történelme során folyamatosan kihasználta a fémek szívosságát, de ennek okára csak a XX. század elején tudtak választ adni a tudósok a diszlokációk felismerésével. Az utóbbi évtizedben az is ismerté vált, hogy a periodikus szerkezetek ezen vonalhibái külső nyírófeszültség hatására lavinaszerűen képesek elmozdulni, aminek a mikronos mérettartományban drámai hatása van a deformációs folyamatra. Kutatásunkban szimulációs eszközöket használva vizsgáltuk diszlokációrendszerek kollektív dinamikáját és arra a kérdésre kerestük a választ, mekkora méreteket öltenek ezek az események és hogyan változik ezek hatására a lokálisan mérhető folyásfeszültség. Meghatároztuk a lokális folyásfeszültségek eloszlását valamint annak megváltozását ponthibák jelenléte esetén. Eredményül azt találtuk, hogy a lokális folyásfeszültség-értékek eloszlása Weibull-eloszlást követ. Tiszta diszlokációrendszerekben az egész mintára kiterjedő lavinák teljesen átrendezik annak lokális folyásfeszültség-viszonyait, addig a ponthibákkal szennyezett rendszerekben a kevesebb diszlokációt megmozgató lokális események csak lokálisan eredményeznek nagy változást.



